CELEX: 32022D0161
Language: el
Date: 2022-02-03 00:00:00
Title: Εκτελεστική απόφαση (ΕΕ) 2022/161 της Επιτροπής της 3ης Φεβρουαρίου 2022 για την περάτωση της εξεταστικής διαδικασίας σχετικά με τα εμπόδια στο εμπόριο κατά την έννοια του κανονισμού (ΕΕ) 2015/1843 τα οποία εφαρμόζουν οι Ηνωμένες Πολιτείες του Μεξικού και συνίστανται σε μέτρα που αφορούν την εισαγωγή του αλκοολούχου ποτού Tequila

7.2.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 26/17
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2022/161 ΤΗΣ ΕΠΙΤΡΟΠΗΣ
         της 3ης Φεβρουαρίου 2022
         για την περάτωση της εξεταστικής διαδικασίας σχετικά με τα εμπόδια στο εμπόριο κατά την έννοια του κανονισμού (ΕΕ) 2015/1843 τα οποία εφαρμόζουν οι Ηνωμένες Πολιτείες του Μεξικού και συνίστανται σε μέτρα που αφορούν την εισαγωγή του αλκοολούχου ποτού Tequila
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2015/1843 του Ευρωπαϊκού Κοινοβουλίου και του Συμβουλίου, της 6ης Οκτωβρίου 2015, που καθορίζει ενωσιακές διαδικασίες στον τομέα της κοινής εμπορικής πολιτικής για να διασφαλιστεί η άσκηση των δικαιωμάτων της Ένωσης στο πλαίσιο των κανόνων του διεθνούς εμπορίου, ιδίως αυτών που έχουν θεσπιστεί στο πλαίσιο του Παγκόσμιου Οργανισμού Εμπορίου (1), και ιδίως το άρθρο 5 παράγραφος 2 και το άρθρο 12 παράγραφος 1,
         Εκτιμώντας τα ακόλουθα:
         1.   ΔΙΑΔΙΚΑΣΙΑ
         
                     (1)
                  
                  
                     Στις 23 Ιουλίου 2020 η Ευρωπαϊκή Επιτροπή, δημοσιεύοντας ανακοίνωση για την έναρξη διαδικασίας στην Επίσημη Εφημερίδα της Ευρωπαϊκής Ένωσης (2), κίνησε διαδικασία εξέτασης σχετικά με τα εμπόδια στο εμπόριο που εφαρμόστηκαν από τις Ηνωμένες Πολιτείες του Μεξικού και συνίσταται στην άρνηση χορήγησης πιστοποιητικών εξαγωγής για την Tequila.
                  
               
                     (2)
                  
                  
                     Η έρευνα κινήθηκε μετά από καταγγελία που υποβλήθηκε από την ένωση ζυθοποιών της Ευρώπης εξ ονόματος του ενωσιακού κλάδου παραγωγής. Η καταγγελία περιείχε επαρκή αποδεικτικά στοιχεία για την ύπαρξη περιορισμού του εμπορίου και την επακόλουθη ζημία ώστε να δικαιολογείται η έναρξη της διαδικασίας έρευνας.
                  
               
                     (3)
                  
                  
                     Στις 16 Απριλίου 2021 οι υπηρεσίες της Επιτροπής ενημέρωσαν την επιτροπή που συστάθηκε βάσει του άρθρου 7 παράγραφος 1 του κανονισμού (ΕΕ) 2015/1843 σχετικά με τα αποτελέσματα της διαδικασίας εξέτασης. Η έκθεση κατέληξε στο συμπέρασμα ότι, ενώ η ΕΕ δεν έχει άμεσο συμφέρον να δώσει συνέχεια στο θέμα αυτό μέσω του μηχανισμού επίλυσης διαφορών, η διαδικασία θα πρέπει να παραμείνει ανοικτή και οι περαιτέρω εξελίξεις στις Ηνωμένες Πολιτείες του Μεξικού θα πρέπει να παρακολουθούνται.
                  
               2.   ΑΝΑΚΛΗΣΗ ΤΗΣ ΚΑΤΑΓΓΕΛΙΑΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ
         
                     (4)
                  
                  
                     Στις 6 Οκτωβρίου 2021 η ένωση ζυθοποιών της Ευρώπης ενημέρωσε την Επιτροπή ότι επιθυμεί να αποσύρει την καταγγελία.
                  
               
                     (5)
                  
                  
                     Σύμφωνα με το άρθρο 5 παράγραφος 2 του κανονισμού (ΕΕ) 2015/1843, η διαδικασία είναι δυνατόν να περατωθεί σε περίπτωση ανάκλησης της καταγγελίας, εκτός αν κρίνεται ότι η περάτωσή της δεν είναι προς το συμφέρον της Ένωσης. Σύμφωνα με το άρθρο 12 παράγραφος 1 του κανονισμού (ΕΕ) 2015/1843, η διαδικασία περατώνεται όταν τα συμφέροντα της Ένωσης δεν απαιτούν τη λήψη μέτρων.
                  
               
                     (6)
                  
                  
                     Από την έρευνα δεν προέκυψαν ενδείξεις ότι η περάτωση δεν θα ήταν προς το συμφέρον της Ένωσης. Πιο συγκεκριμένα, έχουν ξεκινήσει εκ νέου οι εξαγωγές της Tequila προς τον θιγόμενο ευρωπαϊκό ζυθοποιό και το εικαζόμενο μέτρο δεν έχει συστημική επίδραση σε άλλες εταιρείες της ΕΕ.
                  
               
                     (7)
                  
                  
                     Ως εκ τούτου, η Επιτροπή κατέληξε στο συμπέρασμα ότι πρέπει να περατωθεί η διαδικασία εξέτασης σχετικά με τα εμπόδια στο εμπόριο την οποία εφάρμοσαν οι Ηνωμένες Πολιτείες του Μεξικού και η οποία συνίσταται στην άρνηση χορήγησης πιστοποιητικών εξαγωγής όσον αφορά το αλκοολούχο ποτό «Tequila».
                  
               
                     (8)
                  
                  
                     Η απόφαση είναι σύμφωνη με τη γνώμη της επιτροπής που έχει συσταθεί βάσει του άρθρου 7 παράγραφος 1 του κανονισμού (ΕΕ) 2015/1843,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Περατώνεται η διαδικασία εξέτασης σχετικά με την άρνηση των Ηνωμένων Πολιτειών του Μεξικού να χορηγήσουν πιστοποιητικά εξαγωγής όσον αφορά το αλκοολούχο ποτό «Tequila».
         
         
            Άρθρο 2
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 3 Φεβρουαρίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 272 της 16.10.2015, σ. 1.
         
            (2)  ΕΕ C 265 της 13.8.2020, σ. 3.